Pluszban zárt Amerika a vámok enyhítésének hírére
A Netflix gyorsjelentésére várva sokáig csak szerény emelkedést mutattak a főbb amerikai indexek, de a hírre, miszerint az USA enyhíthet a kínai árukra kivetett vámokon, meglódultak az indexek. A nap végére elfogyott a lendület, de így is pluszban zártak a főbb indexek.
2019. január 17. 22:02

Enyhült a lelkesedés, de pluszban zárt Amerika

Végül valamelyest enyhült a vámok enyhítésének hírére megugró befektetői optimizmus a nap végére, de így is pluszban zárták a napot az amerikai tőzsdeindexek: Dow: 0,67% S&P 500:0,76% Nasdaq:0,71%

2019. január 17. 21:40

Kiszivárgott: enyhítheti az USA a kínai áruk vámját

Az ügyhöz közel álló források szerint Steven Mnuchin pénzügyminiszter javaslatot tett a kínai árukkal szemben érvényben lévő vámok enyhítésére, hogy ezzel is ösztönözzék az USA és Kína között zajló kereskedelmi konfliktus lezárását - értesült a The Wall Street Journal. Tovább a cikkhez

2019. január 17. 20:51

Meglódultak az amerikai tőzsdék

Több mint egy százalékos pluszban járnak az amerikai részvényindexek a hírre, miszerint az USA enyhítené a kínai árukon lévő vámot a kereskedelmi tárgyalások idejére. A hírre a Dow is több mint 200 pontot erősödött, jelenleg 1,07%-os pluszban tartózkodik. Az S&P 500 1,09%-ot, a Nasdaq 1,3%-ot erősödött.

2019. január 17. 20:39

Titokzatos befektető 223 millió dollárt tett a Netflixre és az Alphabetre

662 millió dollárnyi befektetés jött be a kommunikációs cégek árfolyamait lekövető XLC ETF-be tegnap, ebből 223 millió dollár egyetlen befektetőtől. Úgy tűnik, valaki nagyot akar kaszálni a Netflix mai gyorsjelentése után - írja a Bloomberg. Tovább a cikkhez

2019. január 17. 19:40

A bankokban csalódtak, most a Netflix gyorsjelentésére várnak a befektetők

A Netflix piaczárást követően teszi közzé tavalyi negyedik negyedéves számait, nem sokkal azután, hogy bejelentette: megemeli a havi előfizetések árát.

A banki gyorsjelentések eddig nem okoztak túl sok örömet a befektetőknek, a Morgan Stanley bevétele és egy részvényre jutó nyeresége is elmaradt az elemzői várakozásoktól.

A kínai gazdaság lassulásával kapcsolatos aggodalmak mellett pedig ott van még a Huawei ügye is, ami ismét kiélezheti az ellentéteket az USA és Kína között.

Az S&P 500 és a Nasdaq egyelőre 0,4%-os erősödést mutat tegnapi záróértékéhez képest, a Dow pedig csak minimálisan van nulla százalék felett.

2019. január 17. 13:22

Csalódást keltett a Morgan Stanley

Az elemzői várakozásoktól jelentősen elmaradó, 8,55 milliárd dolláros bevételről és szintén csalódást keltő, 0,80 dolláros egy részvényre jutó eredményről számolt be imént közzétett gyorsjelentésében a Morgan Stanley a negyedik negyedévre. A társaság részvényei eddig közel 4%-ot esetek a nyitás előtti kereskedésben. Tovább a cikkhez

2019. január 17. 06:59

Mindkét párt be akarja tiltani a Huaweit az Egyesült Államokban

Amerikai törvényhozók egy csoportja kétpárti törvényjavaslatot nyújtott be helyi idő szerint szerdán este a Huawei kínai telekommunikációs óriásvállalat gyártotta chipek és egyes alkatrészek amerikai forgalmazási tilalmáról. A törvényhozók javaslata nemcsak a Huawei, hanem a ZTE és más kínai vállalatok olyan termékeire is vonatkozik, amelyek forgalmazása amerikai szankciókat, törvényt vagy exportellenőrzési szabályokat sért. Tovább a cikkhez
USA, Vallalatok, s&p 500 netflix, Nasdaq, Dow,